钦定古今图书集成/理学汇编/经籍典/第187卷 > 杨时春秋义 > 《不书即位》
## 钦定古今图书集成/理学汇编/经籍典/第187卷 > 杨时春秋义 > 《不书即位》

天子崩，嗣子为君，则朝诸侯，布命于明堂，此即位之
礼也，《康王之诰》是已。天子有天下，诸侯有一国，小大
虽殊，其所以承宗庙之重则同耳。以天子之事考之，
则诸侯继世为君者，其亦若此欤？故《春秋》于诸公所
以书即位也。然隐、庄、闵、僖不书即位，何也？《穀梁》曰：“继
弑君不书即位，正也；继弑君而行即位，是与闻乎弑
也。”此说是已。盖寝苫枕块，终身不仕，而耻仇之不复
者，人子之志也。况先君不以其道终，而嗣子遽可以
行即位乎？此不书即位，所以为正也。然隐非继弑君，
而亦不书，何也？以《三传》考之，皆谓有让桓之志，则不
书即位者，盖所以成公志也。古者君薨而世子生，则
百宫总己以听冢宰，隐之不敢为公也，盖亦有冢宰
之事乎？奚必践南面而称公也？不知出此，而徒谓有
让桓之志，则其贻祸也不亦宜乎！夫礼，诸侯一娶而
九女，元妃卒，则次妃摄行内事而已，未闻有再娶之
礼也。用是言之，则仲子非夫人，桓公非嫡子，隐何为
而不敢为公也？然则𫇭氏之祸，隐实为之也。隐之不
即位，其失远矣，故《春秋》著之，其有旨哉。